Kasi Mungatemwa Kumanya Unenesko?
UNENESKO wa vici? Wakuti mumanye mazgoro gha mafumbo ghakuzirwa agho ŵanthu ŵakufumba. Mutepanji namwe mulikujifumbapo mafumbo agha:
- Kasi Ciuta wakutipwelelera nadi?
- Kasi nkhondo na kusuzgika vimalenge?
- Kasi nchivici cikucitika para munthu wafwa?
- Kasi pali cilindizga cilicose ca ŵakufwa?
- Ni mwawuli umo ningalombera kuti Ciuta wapulike malurombo ghane?
- Ni mwawuli umo ningaŵira wakukondwa na umoyo wane?
Kasi mazgoro gha mafumbo agha mungaghasanga nkhu? Usange mungafumba ŵanthu ŵakupambanapambana, ŵapelekenge mazgoro ghakupambanapambana. Nanga mungafumba ŵanthu awo ŵakutemwa kusopa panji ŵaliska ŵa visopa, nawoso ŵamuzgoraninge mwakupambanapambana. Pa nyengo yasono ghanyake mwa mazgoro ghawo ghangawoneka ngati ngakwenelera, kweni para pajumpha nyengo yicoko waka, ghakuŵa ghambura kwenelera.
Kweni pali buku limoza ilo liri na mazgoro ghakugomezgeka. Buku ili likuyowoya unenesko wekhawekha. Pakulomba kwa Ciuta, Yesu wakati: “Mazgu ghinu mbunenesko.” (Yohane 17:17) Baibolo Lakupatulika ndilo ni mazgu ghaunenesko. Mu mapeji ghakulondezgapo agha muwonenge makora kuti Baibolo liri na mazgoro gha mafumbo agho ghali pacanya apa.
Kasi Ciuta Wakutipwelelera Nadi?
CIFUKWA ICO ŴANTHU ŴAKUFUMBIRA FUMBO ILI: Tikukhala mu caru ico nchakuzara na nkhaza, ndiposo ŵanthu ŵanandi ŵakucita vinthu mwambura urunji. Visopa vinyake vikusambizga kuti ni khumbo la Ciuta kuti taŵanthu tisuzgikenge.
IVYO BAIBOLO LIKUSAMBIZGA: Ciuta ndiyo wakucitiska vinthu viheni yayi. Lemba la Job 34:10 likuti: ‘Kuŵe kutali kwa Ciuta kuti Iye wacite kwananga, na kwa Wankhongonozose kuti wacite ubendezi.’ Ciuta wakukhumba kuti wacitire ŵanthu vinthu viwemi comene. Ndico cifukwa cake Yesu wakatisambizga kulomba kuti: “Ŵadada ŵithu mwa ŵa kucanya,…Ufumu winu wize. Khumbo linu licitike pano pasi, nga nkhucanya.” (Mateyu 6:9, 10) Ciuta wakutipwelelera comene, ndipo ngwakukhumbisiska kuti wafiske cilato cake.—Yohane 3:16.
Wonaniso Genesis 1:26-28; Yakobe 1:13 na 1 Petros 5:6, 7.
Kasi Nkhondo na Kusuzgika Vimalenge?
CIFUKWA ICO ŴANTHU ŴAKUFUMBIRA FUMBO ILI: Ŵanthu ŵanandi ŵakufwa cifukwa ca nkhondo. Tose tikukwenyelera cifukwa ca masuzgo agho tikukumana nagho.
IVYO BAIBOLO LIKUSAMBIZGA: Ciuta walikuŵikirathu nyengo apo wazamwiziskira mtende pa caru cose capasi. Para Ufumu wa Ciuta wiza pa caru capasi, ŵanthu ‘ŵazamusambiraso nkhondo yayi.’ M’malo mwake, ‘ŵazamufura malupanga ghawo ghazgoke vyakulimira.’ (Yesaya 2:4) Ciuta wazamumazga vinthu vyambura urunji vyose ivyo vikucitika, ndiposo wazamumazga masuzgo ghose. Baibolo likulayizga kuti: “[Ciuta] wafyurenge sozi lose ku maso ghawo; ndipo nyifwa kuti yiti yiŵengekoso cara; panji nesi citengero kuti citi ciŵengekoso cara, nesi kulira, panji nesi kuŵinya: cifukwa vyakudanga vili kuluta.”—Civumbuzi 21:3, 4.
Wonaniso Salmo 37:10, 11; 46:9 na Mika 4:1-4.
Kasi Nchivici Cikucitika Para Munthu Wafwa?
CIFUKWA ICO ŴANTHU ŴAKUFUMBIRA FUMBO ILI: Visopa vinandi vikusambizga kuti munthu wali na mzimu uwo ukulutilira kuŵa wamoyo para munthu wafwa. Ŵanthu ŵa visopa vinyake ŵakugomezga kuti mizimu ya ŵakufwa yingapweteka panji kuwovwira ŵanthu ŵamoyo. Ŵanyake ŵakugomezga kuti Ciuta wakulanga ŵanthu awo ŵakacitanga uheni mwa kuŵaponya mu moto uwo ukugolera kwamuyirayira.
IVYO BAIBOLO LIKUSAMBIZGA: Para munthu wafwa, wakuleka kuŵako. Lemba la Mupharazgi 9:5 likuti: “Ŵakufwa kuti ŵakumanya kanthu cara.” Pakuti ŵakufwa ŵakumanya cilicose yayi, ndiposo ŵakupulika cilicose yayi, ipo iwo ŵangapweteka panji kovwira ŵanthu ŵamoyo yayi.—Salmo 146:3, 4.
Wonaniso Genesis 3:19 na Mupharazgi 9:6, 10.
Kasi Pali Cilindizga Cilicose ca Ŵakufwa?
CIFUKWA ICO ŴANTHU ŴAKUFUMBIRA FUMBO ILI: Tikukhumba kuŵa ŵamoyo, ndiposo kusangwa na awo tikuŵatemwa. Nchakawiro kukhumba kuzakawonanaso na ŵakutemweka ŵithu awo ŵali kufwa.
IVYO BAIBOLO LIKUSAMBIZGA: Ŵanandi mwa ŵanthu awo ŵali kufwa ŵazamuwuskika. Yesu wakalayizga kuti ‘awo ŵali mu malaro [gha cikumbusko] ŵazamupulika mazgu ghake, ndipo ŵazamufumamo.’ (Yohane 5:28, 29) Mwakuyana na khumbo lakudanga la Ciuta, awo ŵazamuwuskika ŵazamuŵa na mwaŵi wa kukhala mu paradiso pano pa caru capasi. (Luka 23:43) Layizgo ili likulongora kuti ŵanthu ŵakupulikira ŵazamukhala na umoyo wamuyirayira, ndiposo uwemi. Baibolo likuti: “Ŵakunyoroka ŵamkuhara caru na kukhala mwenemumo kwandanda.”—Salmo 37:29.
Wonaniso Job 14:14, 15; Luka 7:11-17 na Milimo 24:15.
Ni Mwawuli Umo Ningalombera Kuti Ciuta Wapulike Malurombo Ghane?
CIFUKWA ICO ŴANTHU ŴAKUFUMBIRA FUMBO ILI: Pafupifupi mu visopa vyose ŵanthu ŵakulomba. Nangauli ŵakulomba, ŵanandi ŵakujipulika kuti malurombo ghawo ghakuzgoreka yayi.
IVYO BAIBOLO LIKUSAMBIZGA: Yesu wakatisambizga kuti tileke kuwerezga malurombo mwacizgoŵi waka. Iyo wakati: “Pa kulomba mungawerezgangawerezganga.” (Mateyu 6:7) Para tikukhumba kuti Ciuta wapulike malurombo ghithu, tikwenera kulomba mwakuyana na umo iyo wakukhumbira. Kuti ticite nthena, tikwenera kusambira khumbo la Ciuta, na kulomba mwakuyana na khumbo lake. Lemba la 1 Yohane 5:14 likuti: “Usange tikulomba kanthu kwakuyana na khumbo lake, wakutipulika.”
Wonaniso Salmo 65:2; Yohane 14:6, 14 na 1 Yohane 3:22.
Ni Mwawuli Umo Ningaŵira Wakukondwa na Umoyo Wane?
CIFUKWA ICO ŴANTHU ŴAKUFUMBIRA FUMBO ILI: Ŵanthu ŵanandi ŵakugomezga kuti ndarama, kumanyikwa comene, na kuŵa wakutowa vikupangiska munthu kuŵa wakukondwa. Antheura, ŵakufukafuka comene kuti ŵasange vinthu ivi, kweni ŵakukondwa yayi.
IVYO BAIBOLO LIKUSAMBIZGA: Yesu wakayowoya ico cingapangiska munthu kuti waŵe wakukondwa. Iyo wakati: “[Mba mwaŵi ŵakavu mu mzimu: pakuti ngwawo Ufumu wa kucanya.” (Mateyu 5:3) Tingaŵa ŵakukondwa pekha para takhorweska njara yithu yauzimu mwakuti timumanye makora Ciuta, ndiposo kumanya ivyo wakukhumba kuticitira. Unenesko uwu ukusangika mu Baibolo. Kumanya unenesko uwu kungatovwira kuti timanye ico nchakuzirwa, ndiposo ico nchambura kuzirwa. Para tingalondezga ulongozgi wa Baibolo pakucita ivyo tikukhumba, tiŵenge ŵakukondwa comene.—Luka 11:28.
Wonaniso Zintharika 3:5, 6, 13-18 na 1 Timote 6:9, 10.
Tawona umo Baibolo lazgolera mafumbo ghankhondi na limoza agha. Kasi mungatemwa kuti mumanye vinandi? Usange namwe ndimwe ‘mukavu mwauzimu,’ tikukayika yayi kuti mukukhumba kumanya vinandi. Mutepanji namwe mukujifumba kuti: ‘Usange Ciuta wakutipwelelera, nchifukwa wuli wali kuzomerezga kuti vinthu viheni na masuzgo vicitikenge? Kasi ningacita wuli kuti umoyo wa mbumba yane uŵe uwemi?’ Baibolo likuzgora makora comene mafumbo agha, pamoza na ghanyake ghanandi.
Nangauli Baibolo likuzgora mafumbo ghanandi, kweni ŵanthu ŵanandi ŵakunweka yayi kuti ŵaŵazgenge Baibolo. Iwo ŵakuwona Baibolo nga ni buku likuru comene ilo ndakusuzga kulipulikiska. Kasi mungatemwa kuti munthu munyake wamovwirani kusanga mazgoro mu Baibolo? Ŵakaboni ŵa Yehova ŵali na nthowa ziŵiri izo ŵangamovwilirani.
Nthowa yakwamba ni kusambira buku la mutu wakuti, Kasi Baibolo Likusambizgaci Comenecomene? Buku ili liri kulembeka kuti lovwire nanga ni awo mbakutangwanika kuti ŵasange mazgoro gha mafumbo ghakuzirwa comene mu Baibolo. Nthowa yaciŵiri ni sambiro la Baibolo la pa nyumba. Yumoza wa Ŵakaboni ŵa Yehova ngwakunozgeka kumusambizgani. Iyo wangiza ku nyumba kwinu kuti mudumbiskanenge Baibolo sabata yiliyose pa nyengo iyo imwe mwakhumbira. Ŵanthu mamiliyoni ghanandi ŵasanga candulo cifukwa ca kusambira Baibolo na Ŵakaboni ŵa Yehova. Ŵanthu ŵanandi ŵayowoya kuti: “Nasanga unenesko!”
Kulije kunyake uko munthu wangasanga unenesko. Unenesko wa mu Baibolo ukutifwatura ku vibizi, utimbanizgi, ndiposo wofi wambura kwenelera. Kweniso, unenesko wa mu Baibolo ukutipa cilindizga, ndiposo tikuŵa ŵakukondwa. Yesu wakati: “Muti mumanyiskenge unenesko, ndipo unenesko uti umuzgorani ŵanangwa.”—Yohane 8:32.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn